stanford-oval/wikipedia huggingface dataset:
דניאל ספיר
ביוגרפיה

ספיר נולד בירושלים לאיה ויוחנן ספיר, לוחם יחידה 101. היה פעיל בתנועת הנוער הצופים ושימש כמרכז שבט מודיעין.
שירת בחיל האוויר כחוקר מודיעין אוויר.
הוא בוגר תואר ראשון במנהל עסקים עם התמחות בשיווק, מערכות מידע וראיית חשבון מהמסלול האקדמי המכללה למינהל ובוגר תואר שני במנהל עסקים מהקריה האקדמית אונו.
בשנת 1996 החל לעבוד כיועץ תקשורת ואיש מכירות בחברת התקשורת בזק-ביט מקבוצת בזק.
בשנת 1997 החל לנהל את החנות של חברת התקשורת סלקום והתקדם במהלך השנים לתפקידים ניהוליים נוספים. בשנת 2001 מונה למנהל מחלקת הלקוחות העסקיים של החברה.
בשנת 2004 מונה לסמנכ"ל המכירות של חברת התקשורת 013 ברק. במסגרת התפקיד הגדיל את מספר לקוחות החברה פי שמונה.
בשנת 2006, עם מיזוגה של ברק 013 עם חברת נטוויז'ן, עבר יחד עם מנכ"ל החברה, דוד קמיניץ, לחברת HOT ומונה לסמנכ"ל השירות והמכירה של החברה והמשנה למנכ"ל. בתפקיד זה ניהל את מערך המכירות והשירות ללקוחות פרטיים ועסקיים.
בשנת 2008 מונה לסמנכ"ל המגזר העסקי בחברת פלאפון תקשורת והגדיל את הכנסות החברה לשלושה מיליארד ש"ח לשנה.
בשנת 2012 מונה למנכ"ל חברת תקשוב, חברת שירות במיקור חוץ למוקדי שירות ומכירה, בבעלות משפחת לבנת. במסגרת תפקידו זה גדלה פעילות החברה. בין היתר, התרחבה החברה לקבוצת חברות, באמצעות רכישה ומיזוג של חברות בהן וואלה!שופס, Beeper, תקשוב SeeU, תקשוב 360, תקשוב TARGET, תקשוב מהבית, תקשוב סוכנות לביטוח,Connect, 7twenty ו-Multisens.
כשנה לאחר מכן, נבחר במסגרת פרויקט של המגזין TheMarker, "הצעירים והמבטיחים עד גיל 40", כשנתיים ברציפות בקטגוריית המנהלים.
בינואר 2022 מונה למחליפו של אבי גבאי בתפקיד מנכ"ל סלקום, ושימש בתפקיד זה עד 15 באוגוסט 2024. בתקופת כהונתו, הוביל את החברה ליציבות פיננסית לאחר שנים של משברים, תוך הפחתת חובות משמעותיים והצגת רווחים מרשימים, כולל רווח נקי של 55 מיליון שקל ברבעון השני של 2024 – הגבוה ביותר בשמונה השנים האחרונות. תחת ניהולו, סלקום רשמה עלייה במספר המנויים והכנסות, כאשר רשת דינמיקה סלולר שתרמה רבות לצמיחה זו נוהלה על ידי אלי אדדי, שהפך למחליפו של ספיר בתפקיד.
עזיבתו של ספיר הגיעה לאחר רכישת השליטה בסלקום על ידי קרן פורטיסימו במרץ 2024. הקרן ביקשה להכניס "דם חדש" להנהלה ולמנות מנכ"ל חדש שיתמקד בהשבחת ההשקעה. למרות הביצועים הטובים של סלקום תחת ניהולו, ספיר פוטר באוגוסט 2024, כאשר פורטיסימו בחרה להשאיר את אלי אדדי בחברה כמנכ"ל, על רקע הצלחתו בניהול דינמיקה סלולר.
לאחר עזיבתו מסלקום, מונה ספיר בספטמבר 2024 למנכ"ל חברת אלקטרה פאוור שבשליטת משפחת זלקינד. בתפקידו החדש הוא צפוי להוביל את החברה בתחום האנרגיה, תוך שימוש בניסיונו הקמעונאי ובידע שצבר בתחום אספקת החשמל במהלך כהונתו בסלקום. מינויו התקבל בתקופה שבה אלקטרה פאוור חוותה צמיחה משמעותית במכירות החשמל ללקוחות פרטיים, אך גם התמודדה עם ירידות בתחומים אחרים.
חיים אישיים

ספיר נשוי לגל ואב לארבעה ילדים. מתגורר בשכונת עין כרם שבירושלים.
הערות שוליים

↑  דוח מיידי על מינוי נושא משרה בכירה, באתר "מאיה", 1 בספטמבר 2024
↑  הסטוריה של יחידה 101, באתר 202.org.il
↑  גיא הדס, ‏דניאל ספיר מונה לסמנכ"ל המכירות החדש בברק, באתר גלובס, 10 במרץ 2004
↑  שלומי אשכנזי, סמנכ"ל חטיבת הלקוחות של HOT, פורש; דניאל ספיר - בראש חטיבות המכירות והלקוחות, באתר ביזפורטל, 20 בספטמבר 2007
↑  גד פרץ, ‏שינוי ארגוני בפלאפון: הטיפול בלקוחות הפרי-פייד הועבר לחטיבה העסקית, באתר גלובס, 24 בנובמבר 2008
↑  גד פרץ, ‏דניאל ספיר, סמנכ"ל בפלאפון, מונה למנכ"ל חברת תקשוב, באתר גלובס, 6 ביוני 2012
↑  TheMarker, הצעירים המבטיחים של כל הזמנים, באתר TheMarker
↑  וואלה! כסף‏, מנכ"ל חדש לסלקום: דירקטוריון החברה בחר בדניאל ספיר, באתר וואלה, 5 בינואר 2022
↑  גולן חזני, בלעדיאחרי רכישת השליטה: פורטיסימו מחליפה את מנכ"ל סלקום דניאל ספיר, באתר כלכליסט, 13 באוגוסט 2024
↑  חזי שטרנליכט, ‏מנכ"ל סלקום הולך הביתה לאחר שאושר לו מענק מיוחד של מיליון ש', באתר גלובס, 13 באוגוסט 2024
↑  אחרי רכישת השליטה: פורטיסימו מחליפה את מנכ"ל סלקום דניאל ספיר, באתר ynet, 13 באוגוסט 2024
↑  גולן חזני, פיטורי דניאל ספיר: מה עומד מאחורי החלטת פורטיסימו?, באתר כלכליסט, 13 באוגוסט 2024
↑  גולן חזני, הלחץ שהפעיל אדדי הוביל את מנכ"ל סלקום לאלקטרה פאוור, באתר כלכליסט, 28 באוגוסט 2024
↑  ניצן כהן, עכשיו זה סופי: דניאל ספיר מונה למנכ"ל אלקטרה פאוור, באתר אייס, 4 בספטמבר 2024
בלו אייבי קרטר

| --- | --- |

 לידה:  7 בינואר 2012 (בת 12) ניו יורק, ארצות הברית 
 מדינה:  ארצות הברית 
 תקופת הפעילות:  מ-2013 
 
בלו אייבי קרטר (באנגלית: Blue Ivy Carter; נולדה ב-7 בינואר 2012) היא זמרת אמריקאית, הידועה כבתם הבכורה של הזמרים ביונסה וג'יי זי. קרטר הפכה לזוכה הצעירה ביותר בפרס ה-BET בשנת 2020, על שיתוף הפעולה שלה עם אימה ביונסה, ויזקיד וסנט ג'ון, "Brown Skin Girl". ב-2021, הפכה לשנייה הצעירה ביותר שזכתה בפרס גראמי, כשזכה "Brown Skin Girl" בקטגוריית "הווידאו קליפ הטוב ביותר" בטקס פרסי גראמי ה-63.
קורות חיים

ההריון של ביונסה הוכרז במהלך ההופעה של "Love on Top" בטקס פרסי הווידאו קליפים של MTV לשנת 2011. בלו אייבי קרטר נולדה ב-7 בינואר 2012, לביונסה וג'יי זי בבית החולים לנוקס היל במנהטן. מצד אימה, קרטר היא נכדתם של טינה נואלס ומתיו נואלס (אנ'), וכן אחייניתה של הזמרת סולאנג' נואלס. תשומת הלב התקשורתית התמקדה בקרטר מגיל לידה, עקב הוריה המפורסמים ומשפחתה המרוחבת.
ב-2012, הוצגה קרטר מגרגרת ובוכה בסינגל של אביה, "Glory", שיצא יומיים לאחר לידתה. עקב קרדיט ההשתתפות בשיר, קרטר הייתה לאדם הצעיר ביותר אי פעם שנכנס למצעדי הבילבורד.
בשנת 2020 התארחה קרטר בשיר "Brown Skin Girl" של אימה ביונסה וזכתה לשבחים ופרסים על הופעתה. היא הייתה לזוכה הצעירה ביותר בפרס ה-BET, כשקיבלה את פרס BET Her. בנוסף, הוענק לה פרס גראמי בקטגוריית "הווידאו קליפ הטוב ביותר" בטקס פרסי גראמי ה-63, ובכך הפכה לאדם השני הצעיר ביותר שזכה בפרס גראמי.
באפריל 2024 פורסם כי בלו אייבי תדבב את דמותה של קיארה, בתם של נאלה והמלך סימבה בסרט "מופאסה: מלך האריות", לצד אמה, ביונסה.
דיסקוגרפיה > סינגלים

"Glory" (ג'יי זי בהשתתפות B.I.C.‎)
"Brown Skin Girl" (ביונסה, סנט ג'ון וויז קיד בהשתתפות בלו אייבי קרטר)
פילמוגרפיה > סרטים

2024: "מופאסה: מלך האריות"
פרסים ומועמדויות

| שנה | פרס | קטגוריה | תוצאה | מקור |
| --- | --- | --- | --- | --- |
| 2024 | פרס ה-BET | פרס YoungStars | זכייה |  |
אונאי אמרי

אוּנָאִי אֶמֵרִי אֵצֶ'גוֹיִין (בספרדית: Unai Emery Etxegoien; נולד ב-3 בנובמבר 1971) הוא כדורגלן עבר ספרדי שמשמש כיום כמאמנה של אסטון וילה. ככדורגלן אמרי שיחק בעמדת הקשר השמאלי. אמרי שיחק לאורך רוב הקריירה בליגה השנייה והשלישית בספרד, לפני שפתח בקריירת אימון. כמאמן הוביל אמרי, בין היתר, את ולנסיה לשלוש עונות רצופות במקום השלישי בליגה הספרדית, ואת סביליה לשלוש זכיות רצופות בליגה האירופית, מה שהפך אותה לשיאנית הזכיות במפעל בכל הזמנים ולשיאנית הזכיות הרצופות בו. ב-2021 הוביל גם את ויאריאל לזכייה בליגה האירופית.
קריירת משחק

אמרי החל את קריירת המשחק בקבוצת הנוער של ריאל סוסיאדד. הוא החל לשחק בעונת 1990/91 בקבוצת המילואים של המועדון, ריאל סוסיאדד ב' מהליגה השלישית.
לאחר חמש עונות בקבוצה קודם אמרי לסגל ריאל סוסיאדד בעונת 1995/1996. ב-15 באוקטובר 1995 ערך את הופעת הבכורה שלו בליגה הבכירה, כשעלה כמחליף לרבע שעה בהפסדה הביתי של קבוצתו 1–2 למרידה. עד לסיום העונה ערך אמרי חמש הופעות ליגה, כולן כמחליף, ובהן כבש שער ליגה אחד.
לקראת עונת 1996/97 עבר אמרי לטולדו מליגת המשנה, שם היה לשחקן מפתח במשך ארבע עונות. בעונתו הרביעית והאחרונה במועדון ירדה הקבוצה לליגה השלישית, ואמרי סיים את דרכו בקבוצה. בסך הכול ערך 126 הופעות ליגה במדי טולדו, יותר מבכל קבוצה אחרת בקריירת המשחק שלו.
אמרי נותר בליגת המשנה גם לאחר ירידת קבוצתו, כשעבר לקראת עונת 2000/01 לראסינג פרול. אמרי היה לשחקן הרכב קבוע במשך שתי עונות בקבוצה, ובעונתו השנייה בקבוצה כבש שבעה שערי ליגה, שיא קריירה אישי. בעונת 2002/03 שיחק במדי לגנס מליגת המשנה, ואחריה עבר לשחק בלורקה דפורטיבה מהליגה השלישית. לאחר חמישה מחזורים בעונתו השנייה בקבוצה, נפצע אמרי בברכו ונאלץ לפרוש בגיל 32 ממשחק פעיל.
קריירת אימון > תחילת דרכו

חודשים ספורים לאחר פציעתו, במהלך אותה העונה, התמנה לתפקיד מאמן הקבוצה, וכבר באותה העונה הוביל אותה למקום הרביעי ולהעפלה ראשונה בתולדותיה לליגת המשנה. בעונה הבאה, עונתו המלאה הראשונה על הקווים, הוביל אמרי את המועדון למקום החמישי בטבלה, מרחק חמש נקודות בלבד מהעפלה לליגה הבכירה.
לקראת עונת 2006/07, בעקבות הצלחתו בלורקה, מונה אמרי למאמן אלמריה מליגת המשנה. כבר בעונת הבכורה שלו בקבוצה הוביל אמרי את אלמריה למקום השני בטבלה, והעפיל עמה לראשונה בתולדות המועדון לליגה הבכירה. עונת 2007/2008 הייתה העונה הראשונה של אמרי בלה ליגה ובה הוביל את אלמריה למקום השמיני בטבלה, מרחק שמונה נקודות בלבד מהשתתפות בגביע אופ"א.
קריירת אימון > ולנסיה

בעקבות הצלחותיו במועדונים הקטנים אותם אימן זכה אמרי להצעה מקבוצה בכירה בדמותה של ולנסיה, ולקראת עונת 2008/2009 מונה למאמן הקבוצה במקום של רונאלד קומאן. בעונת הבכורה שלו בקבוצה, על אף הקשיים הכלכליים הכבדים בהם היה שרוי המועדון, הוביל אמרי את ולנסיה למקום השישי בטבלה ולהשתתפות בליגה האירופית. באותה עונה צלח עם הקבוצה את שלב הבתים בגביע אופ"א ללא הפסד, אך הודח עמה כבר בשלב הנוקאאוט הראשון מול דינמו קייב בעקבות חוק שערי חוץ.
בעונת 2009/2010 הוביל אמרי את קבוצתו למקום השלישי בטבלה, ובכך החזיר אותה לליגת האלופות לאחר היעדרות בת שנתיים. במקביל הוא הוביל את ולנסיה לרבע גמר הליגה האירופית, שם הודחה על ידי הזוכה בסוף הטורניר, אתלטיקו מדריד, שוב בשערי חוץ. הישגיו של אמרי הובילו להארכת חוזהו בסיום העונה לעונה נוספת.
את עונת 2010/2011 פתח ולנסיה ללא שניים מבכירי שחקניה, דויד וייה שעבר לברצלונה ודויד סילבה שעבר למנצ'סטר סיטי. גם ללא השניים הצליחה ולנסיה לנצח חמישה מששת משחקיה הראשונים בליגה, וסיימה עונה נוספת במקום השלישי. היא חגגה את חזרתה לליגת האלופות עם ניצחון 0–4 על בורסאספור בטורקיה, וצלחה את שלב הבתים במפעל לפני שהודחה בשמינית הגמר.
בעונה הרביעית והאחרונה של אמרי בקבוצה הוא הוביל את ולנסיה למקום השלישי בטבלה בפעם השלישית ברציפות. בליגת האלופות הודחה הקבוצה בשלב הבתים, ובסיום העונה עזב אמרי את הקבוצה לאחר קדנציה בת ארבע עונות.
קריירת אימון > ספרטק מוסקבה

לקראת עונת 2012/2013 יצא אמרי לראשונה בקריירה המקצועית מספרד, כשהחליף את ואלרי קרפין כמאמן ספרטק מוסקבה מהליגה הרוסית. ב-25 בנובמבר 2012, לאחר פחות מחצי עונה, פוטר אמרי מתפקידו בעקבות שרשרת תוצאות לא מוצלחת, האחרונה שבהן תבוסה בדרבי של מוסקבה 1–5 לדינמו.
קריירת אימון > סביליה

ב-14 בינואר 2013 חזר אמרי לספרד, כשהחליף את מיצ'ל כמאמן סביליה. בעת מינויו ניצבה הקבוצה במקום ה-12 בטבלה, ואמרי הוביל אותה בסיום העונה למקום התשיעי. כמו כן הוא הוביל את סביליה לחצי גמר גביע המלך הספרדי, מה שהקנה לה מקום בליגה האירופית עונה אחר כך, בעקבות העפלתן של ריאל מדריד ואתלטיקו מדריד, שהגיעו לגמר, לליגת האלופות.
בעונת 2013/2014, עונתו המלאה הראשונה של אמרי על הקווים בסביליה, הוביל אותה למקום החמישי בליגה הספרדית ולזכייה בליגה האירופית. סביליה צלחה שני שלבי מוקדמות, סיימה ראשונה בשלב הבתים ללא הפסד, ובשלבי הנוקאאוט הדיחה את מריבור, ריאל בטיס, פורטו וקבוצתו לשעבר של אמרי, ולנסיה. במשחק הגמר גברה סביליה על בנפיקה ליסבון 4–2 בדו-קרב פנדלים, לאחר שוויון 0–0 בתום הארכה.
בעונת 2014/2015 שמר עם קבוצתו על המקום החמישי, ובמקביל זכה בפעם השנייה ברציפות בליגה האירופית. קבוצתו העפילה אוטומטית לשלב הבתים של המפעל, בזכות זכייתה בטורניר בעונה הקודמת. בשלב הנוקאאוט הדיחה סביליה את רד בול זלצבורג, ויאריאל, זניט סנקט פטרבורג ופיורנטינה, ובמשחק הגמר גברה 3–2 על דניפרו. בכך שברה סביליה את שיא הזכיות במפעל עם ארבע זכיות (כולל בגביע אופ"א), והייתה לקבוצה השנייה בהיסטוריה שזוכה בו פעמיים רצופות (אחרי ריאל מדריד ב-1986 ו-1987). בסיום העונה האריך אמרי את חוזהו בשנתיים נוספות.
בעקבות החלטתה של אופ"א על העפלתה של הזוכה בליגה האירופית לשלב הבתים של ליגת האלופות, זכתה סביליה להשתתף בליגת האלופות בעונת 2015/2016. ההשתתפות שלה במפעל הסתיימה כבר באותו השלב, כשסיימה שלישית אחרי יובנטוס ומנצ'סטר סיטי, והיא נשרה לשלבי הנוקאאוט של הליגה האירופית. סביליה המשיכה את הדומיננטיות שלה במפעל השני בחשיבותו, והדיחה בדרכה את מולדה, פ.צ. בזל, אתלטיק בילבאו ושחטאר דונצק בדרך לגמר שלישי ברציפות. לאחר שסביליה הבטיחה את העפלתה לגמר, שילב אמרי במשחקי הליגה בעיקר שחקנים מחליפים ושחקני נוער, וסיים את העונה במקום השביעי. עם זאת, הצליחה הקבוצה להשיג כרטיס לגמר שני באותה העונה, גמר גביע המלך הספרדי מול ברצלונה. בעוד בגמר הגביע נוצחה סביליה 0–2, בגמר הליגה האירופית השיגה קבוצתו של אמרי השיג מרשים כשזכתה בתואר בפעם השלישית ברציפות. היא הגדילה את הפער בראש טבלת הזכיות במפעל עם זכייתה החמישית, והייתה לראשונה בהיסטוריה שזוכה בתואר שלוש פעמים רצופות לאחר שגברה 3–1 על ליברפול, אחרי שפיגרה 0–1 בהפסקה.
ב-12 ביוני 2016, לאחר שלוש וחצי עונות כמאמן סביליה ובעקבות רצונו של המאמן לעזוב את הקבוצה, הודיעה הנהלת סביליה על סיום ההתקשרות עם אמרי.
קריירת אימון > פריז סן-ז'רמן

ב-28 ביוני 2016, כשבועיים לאחר שעזב את סביליה, חתם כמאמן הטרבליסטית הצרפתית, פריז סן-ז'רמן, כמחליפו של לורן בלאן. בעונתו הראשונה כמאמן פריז הקבוצה נכשלה לזכות באליפות צרפת אך זכתה בגביע הצרפתי ובגביע הליגה. בליגת האלופות הובסה הקבוצה 1–6 על ידי ברצלונה במשחק הגומלין של שמינית גמר ליגת האלופות לאחר ניצחון 4–0 בפריז במשחק הראשון, וכתוצאה מכך הודחה מהמפעל. זהו היתרון הגדול ביותר שהושמט בהיסטוריה של שלבי הנוקאאוט בליגת האלופות, וזכה בספרד לכינוי "הרמונטאדה" (המהפך). ב-2018 זכה עם הקבוצה בליגה הצרפתית ובגביע הליגה, אך בפעם השנייה ברציפות הקבוצה נכשלה לעבור את שמינית גמר ליגת האלופות לאחר שהודחה על ידי ריאל מדריד.
בתום העונה עזב אמרי את פריז.
קריירת אימון > ארסנל

ב-23 במאי 2018 מונה אמרי למאמן ארסנל. את עונתו הראשונה בקבוצה פתח עם רצף של 11 משחקים ללא הפסד בכל המסגרות, אך סיים עם הקבוצה במקום החמישי בליגה והגיע לגמר הליגה האירופית, בו הפסידה ארסנל 1–4 לצ'לסי. ב-29 בנובמבר 2019 פוטר מתפקידו לאחר הפסד 1–2 במשחק בית בליגה האירופית מול איינטרכט פרנקפורט ורצף של שבעה משחקים ללא ניצחון.
קריירת אימון > ויאריאל

ב-23 ביולי 2020 חזר לאמן בספרד ומונה למאמנה של ויאריאל, בה חתם על חוזה לשלוש עונות.
ב-26 במאי 2021 זכה עם ויאריאל בליגה האירופית לאחר ניצחון במשחק הגמר על מנצ'סטר יונייטד. הייתה זו הפעם הרביעית בה אמרי זוכה בתואר (שלוש מהן עם סביליה).
בעונת 2021/2022 הוביל את ויאריאל לחצי גמר ליגת האלופות, כשבדרך הדיח קבוצות כמו יובנטוס ובאיירן מינכן.
קריירת אימון > אסטון וילה

ב-24 באוקטובר 2022 מונה למאמנה של אסטון וילה. בשל הסדרת אשרת העבודה שלו באנגליה הוא החל רשמית את תפקידו ב-1 בנובמבר של אותה שנה.
תחת אמרי הצליחה הקבוצה לצבור נקודות, סיימה את העונה במקום השביעי והעפילה לליגה האזורית
בליגה האזורית, הקבוצה הגיעה לחצי הגמר, אז הודחה על ידי אולימפיאקוס היוונית שזכתה בתואר. את עונת 2023/2024 בפרמייר ליג סיימה במקום הרביעי והעפילה לליגת האלופות.
תארים > תארים כמאמן

הליגה האירופית (3): 2013/2014, 2014/2015, 2015/2016
הליגה הצרפתית (1): 2017/2018
הסופר קאפ הצרפתי (2): 2016, 2017
הגביע הצרפתי (1): 2016/2017
גביע הליגה הצרפתית (2): 2016/2017, 2017/2018
הליגה האירופית (1): 2020/2021
סטטיסטיקות > מועדונים

| עונה | קבוצה | ליגה | בליגה> הופעות | בליגה> שערים | בגביע> הופעות | בגביע> שערים | אחר> הופעות | אחר> שערים | סה"כ> הופעות | סה"כ> שערים |
| --- | --- | --- | --- | --- | --- | --- | --- | --- | --- | --- |
| 1990/1991 | ריאל סוסיאדד ב' | ספרדהליגה הספרדית השלישית | 23 | 2 | 0 | 0 | 3 | 0 | 26 | 2 |
| 1991/1992 | ריאל סוסיאדד ב' | ספרדהליגה הספרדית השלישית | 21 | 2 | 0 | 0 | 0 | 0 | 21 | 2 |
| 1992/1993 | ריאל סוסיאדד ב' | ספרדהליגה הספרדית השלישית | 5 | 1 | 0 | 0 | 0 | 0 | 5 | 1 |
| 1993/1994 | ריאל סוסיאדד ב' | ספרדהליגה הספרדית השלישית | 5 | 0 | 0 | 0 | 0 | 0 | 5 | 0 |
| 1994/1995 | ריאל סוסיאדד ב' | ספרדהליגה הספרדית השלישית | 35 | 2 | 0 | 0 | 0 | 0 | 35 | 2 |
| 1995/1996 | ריאל סוסיאדד | ספרדליגת העל הספרדית | 5 | 1 | 1 | 0 | 0 | 0 | 6 | 1 |
| 1996/1997 | טולדו | ספרדהליגה הספרדית השנייה | 37 | 0 | 4 | 0 | 0 | 0 | 41 | 0 |
| 1997/1998 | טולדו | ספרדהליגה הספרדית השנייה | 29 | 2 | 3 | 0 | 0 | 0 | 32 | 2 |
| 1998/1999 | טולדו | ספרדהליגה הספרדית השנייה | 26 | 0 | 0 | 0 | 0 | 0 | 26 | 0 |
| 1999/2000 | טולדו | ספרדהליגה הספרדית השנייה | 34 | 0 | 1 | 0 | 0 | 0 | 35 | 0 |
| 2000/2001 | ראסינג פרול | ספרדהליגה הספרדית השנייה | 28 | 0 | 0 | 0 | 0 | 0 | 28 | 0 |
| 2001/2002 | ראסינג פרול | ספרדהליגה הספרדית השנייה | 33 | 7 | 2 | 0 | 0 | 0 | 35 | 7 |
| 2002/2003 | לגנס | ספרדהליגה הספרדית השנייה | 28 | 0 | 1 | 0 | 0 | 0 | 29 | 0 |
| 2003/2004 | לורקה דפורטיבה | ספרדהליגה הספרדית השלישית | 25 | 1 | 2 | 0 | 6 | 0 | 33 | 1 |
| 2004/2005 | לורקה דפורטיבה | ספרדהליגה הספרדית השלישית | 5 | 0 | 0 | 0 | 0 | 0 | 5 | 0 |
| סך הכול בקריירה | סך הכול בקריירה | סך הכול בקריירה | 339 | 18 | 13 | 0 | 9 | 0 | 361 | 18 |
הערות שוליים

↑  רוסיה: אונאי אמרי פוטר מספרטק מוסקבה, באתר וואלה, 25 בנובמבר 2012
↑  סביליה: מיצ'ל פוטר, אונאי אמרי במקומו, באתר ynet, 14 בינואר 2013
↑  סביליה: אונאי אמרי האריך את חוזהו עד 2017, באתר וואלה, 5 ביוני 2015
↑  רשמי: אמרי עוזב את סביליה, סמפאולי יחליפו, באתר ONE‏, 12 ביוני 2016
↑  רשמית: אונאי אמרי מונה למאמנה של פריס סן ז'רמן, באתר וואלה, 28 ביוני 2016
↑  אמרי הודיע: אעזוב את פאריס בסיום העונה, באתר ערוץ הספורט, 27 באפריל 2018
↑  אוריאל דסקל, אונאי אמרי בארסנל: הבחירה הבטוחה, באתר כלכליסט, 22 במאי 2018
↑  אונאי אמרי פוטר מארסנל, פרדי ליונגברג יעמוד זמנית על הקווים, באתר וואלה, 29 בנובמבר 2019
↑  אונאי אמרי הוצג כמאמן החדש של אסטון וילה, באתר ערוץ הספורט, 3 בנובמבר 2022
| --- | --- |
בקרת זהויות :  ISNI: 0000 0004 9834 0221  LCCN: no2017078275  VIAF: 1336153653277155900003   WorldCat (עם VIAF): 1336153653277155900003
למור ענק

| למור ענק |
| --- | --- |
 
מצב שימור
 נכחד נכחד (EX) 
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: יונקים
סדרה:: פרימטים
משפחה:: למורי עצלן
סוג:: למור ענק
מינים
 Archaeoindris fontoynontii
שם מדעי
 Archaeoindris ‏סטנדינג, 1909
תחום תפוצה


למור ענק או ארכאואינדרי (שם מדעי: Archaeoindris; מילולית: "אינדרי עתיק") הוא סוג של יונק נכחד ממשפחת הלמורים הנכחדת: למורי עצלן. סוג זה כלל מין יחיד - Archaeoindris fontoynontii, אשר תוארו ב-1909 בידי החוקר הרברט פ' סטנדינג.
מאפיינים

הוא חי במדגסקר ואכל צמחים קרקעיים. הלמור חי מהפליסטוקן ונכחד לפני אמצע המאה הרביעית לפנה"ס, כנראה עקב הגעת האדם וחיות לא-ילידות לאי, אך כבר אז נראה שלא היה שכיח באי. היצורים הקרובים ביותר ללמור זה כיום הם בני משפחת האינדריים, כמו האינדרי, שהוא הגדול שבלמורים החיים.
למור ענקי זה היה גדול מגורילה והגיע למשקל של קרוב ל-240 ק"ג ולגובה 2 מטר. הוא דמה במראהו למיני עצלני הקרקע הנכחדים מאמריקה הדרומית. הלמור חי על הקרקע בערבות עשב, יערות וסוואנות וניזון מעלי עצים. ככל הנראה הוא היה כבד מכדי לטפס על עצים כמו למורים רגילים. מבנה לסתותיו היה נוקשה ועזר ללעוס את הענפים היטב.
ראו גם

פלאופרופיתקוס - קרוב דמוי-עצלן של למור זה
100% זאב

| --- | --- |

 מבוסס על:  "100% זאב" מאת ג'יין ליונס
 בימוי:  אלכס סטדרמן 
 הופק בידי:  אלכסיה גייטס פואלה, ברברה סטיבן 
 תסריט:  פין אדקוויסט 
 עריכה:  סיימון קלבי
 מדבבים:  ג'יי קורטני סמרה וויבינג
 מוזיקה:  אש גריבסון גרייג 
 צילום:  היידי וילפיין
 מדינה:  אוסטרליה אוסטרליה
 חברת הפקה:  Flying Bark Productions
 חברה מפיצה:  Studio 100
 שיטת הפצה:  וידאו על פי דרישה 
 הקרנת בכורה:  29 במאי 2020
 משך הקרנה:  96 דק' 
 שפת הסרט:  אנגלית 
 סוגה:  סרט הרפתקאות, סרט קומדיה פנטזיה 
 הכנסות:  8.1 מיליון דולר
 סרט הבא:  200% זאב
 אתר רשמי
 דף הסרט ב־IMDb
 
100% זאב (באנגלית: 100% wolf) הוא סרט קולנוע אוסטרלי בהנפשה ממוחשבת, מסוגת קומדיה, פנטזיה והרפתקאות, אשר מבוסס על רומן בעל אותו שם מאת ג'יין ליונס שיצא לאור בשנת 2009.
הסרט, שהקרנת הבכורה שלו הייתה ב-29 במאי 2020 בהפצת Studio 100, בוים על ידי אלכס סטדרמן, נכתב על ידי פין אדקוויסט והופק על ידי אלקסיה גייטס-פואל וברברה סטיפן. חברת ההפקה של הסרט היא Flying Bark Productions.
בהשראת הסרט הופקה סדרת טלוויזיה בשם "100% זאב: אגדת אבן הירח", כמו כן יצא סרט המשך בשנת 2024 בשם "200% זאב".
תקציר העלילה

סיפורו של פרדי לופין, יורש העצר למשפחת אנשי זאב גאים. נואש להפוך להיות איש זאב בעצמו, פרדי מופתע כאשר ליום הולדתו ה-13 במה שאמור להיות הטרנספורמציה הראשונה שלו הכול מסתבך, במקום להפוך לזאב אכזרי הוא הופך לכלב פודל. בדיוק שפרדי חושב שהמצב לא יכול להיות גרוע יותר הוא עובר כנגד רצונו טיפול יופי, נזרק לרחוב ומושלך לכלא כלבים. האם פרדי וחברתו החדשה בטי, שיודעת ומכירה את החיים ברחוב, יצליחו להימלט? מי האיש המרושע אשר עוקב אחריו? למרות החיצוניות הוורודה, המפונפנת והחמודה שלו, האם פרדי יוכל להוכיח לכולם שהוא 100% זאב?.
שחקנים

עילאי סווינדלס בתפקיד פרדי לופין
סמארה וייבינג בתור אליזבת "בטי"
ג'יי קורטני בתפקיד פלאשהארט לופין
רופרט דגה בתפקיד הוטספור לופין
ג'יין לינץ' בתור המפקדת
רייס דארבי בתור פוקסוול קריפ
מגדה סובנסקי בתפקיד גברת כבש
אקמאל סאלח בתפקיד חמיש
לורן גריי ושרה הארפר בתור טוויצ'י
מייקל בורצ'יר בתור לורד הייטייל
קייט הול בתור ליידי הייטייל
ביקורות

הסרט הרוויח סך של 7.7 מיליון דולר ברחבי העולם.
Rotten Tomatoes נתנו לסרט דירוג מאושר של 69%, על סמך ביקורות של 16 מבקרים.
המשכים > סדרת טלוויזיה

סדרת טלוויזיה בת 26 פרקים בשם "100% זאב: אגדת אבן הירח" הופקה על ידי Flying Bark Productions ו-Studio 100 Animation. פרק הבכורה של הסדרה שודר בערוץ ABC Me ב-28 בדצמבר 2020. הסדרה שודרה בישראל בדיבוב עברי בערוץ ZOOM TOON מבית ערוץ זום.
המשכים > סרט המשך

סרט המשך בשם "200% זאב" יצא בשנת 2024.
גבריאל מאכט

| --- | --- |

מאכט, 2013
 לידה:  22 בינואר 1972 (בן 52) ארצות הברית ניו יורק, ארצות הברית 
 שם במה:  גבריאל סוואן - Gabriel Swann
 שם לידה:  Gabriel Simon Macht 
 מדינה:  ארצות הברית 
 תקופת הפעילות:  מ-1980
 מקום לימודים:  אוניברסיטת קרנגי מלון  תיכון בוורלי הילס  בית הספר לאמנויות יפות של קרנגי מלון 
 בן או בת זוג:  ג'קינדה ברט (2004–?) 
 צאצאים:  Satine Anais Geraldine Macht 
 מספר צאצאים:  2 
 פרופיל ב-IMDb
 
גבריאל סיימון מאכט (באנגלית: Gabriel Simon Macht; נולד ב-22 בינואר 1972) הוא שחקן קולנוע וטלוויזיה יהודי-אמריקאי, הידוע בעיקר בזכות גילום תפקידו של הרווי ספקטר בסדרת הדרמה המשפטית "Suits"‏ (2019-2011).
ביוגרפיה

מאכט נולד בברונקס, ניו יורק שבארצות הברית להורים יהודים. הוא בנם של סוזן ויקטוריה פוליה, אוצרת מוזיאון וארכיבאית, ושל השחקן האמריקאי סטיבן מאכט (אנ'). יש לו שלושה אחים, ג'סי, מוזיקאי (שהופיע בתוכנית המציאות "The Next Great American Band") (אנ'), ארי סרבין, וג'ולי.
הוריו של מאכט עברו להתגורר בקליפורניה בהיותו בן חמש, שם למד בתיכון בוורלי הילס (אנ'), ולאחר מכן הוא החל ללמוד באוניברסיטת קרנגי מלון, שם סיים תואר ראשון בדרמה בשנת 1994. במהלך לימודיו באוניברסיטה, מאכט היה חבר באחוות הסטודנטים דלתא-אפסילון.
קריירה

בשנת 1980 קיבל מאכט את תפקידו הראשון בגיל שמונה בסרט "Why Would I Lie?" (אנ'), בבימויו של לארי פירס (אנ'), תחת שם הבמה גבריאל סוואן. מאכט היה מועמד לפרס השחקן הצעיר הטוב ביותר בטקס פרסי האמן הצעיר (אנ'), אך זה הפסיד לשחקן ריקי שרודר.
בשנת 1991 לוהק לתפקידו השני בקריירה, תפקיד זוטר בסדרה "בוורלי הילס 90210" בתור טל וויבר. בשנת 1998 שיחק בסרט הנעורים "הרפתקאותיו של סבסטיאן קול" בכיכובו של אדריאן גרנייה.
בשנת 2001, בשעה שכיכב בסרט "מאחורי קווי האויב", מאכט העביר שבוע צילומים בים, על סיפון נושאת המטוסים האמריקאית USS קארל וינסון. בשנת 2003 שיחק בסרט "השתול", ובדרמה הביוגרפית "גנבים על רמה" בכיכובו של ג'וני נוקסוויל.
בשנת 2004 כיכב בסרט "בובי לונג" לצד סקרלט ג'והנסון. בשנת 2005 שיחק בסרט הטלוויזיה "ארכנגלסק" לצד דניאל קרייג; הסרט אשר שודר ברשת BBC הבריטית, הוא עיבוד לרומן באותו שם מאת רוברט האריס.
בשנת 2006 שיחק בסרט הריגול "שומר המדינה" שהופק ובוים על ידי רוברט דה נירו על פי תסריט מאת אריק רות'.
בשנת 2007 כיכב בסרט הקומדיה הרומנטית "אמרתי לך!" לצד מנדי מור. בשנת 2008, מאכט גילם את התפקיד הראשי בסרט אודות גיבור-העל "הספיריט", שהופק על ידי פרנק מילר על בסיס קומיקס של ויל אייזנר באותו השם. אף על פי שהסרט עצמו נחשב לכישלון מסחרי, מאכט זכה לשבחים על אופן המשחק שלו. ב-2009 שיחק בדרמה "דרך אחת לולהאלה" לצד קייט וולש.
בשנת 2010 שיחק בסרט "על אהבה וסמים אחרים" בבימויו של אדוארד זוויק. עוד במהלך שנת 2010, נמסר שמאכט יגלם את התפקיד הראשי בסדרת הדרמה המשפטית "Suits" (נקראה במקור "A Legal Mind"), אשר משודרת ברשת USA. הסדרה זכתה להצלחה מסחרית ולביקורות חיוביות ביחס לתפקידו של מאכט, כאשר ביולי 2017 הסדרה אף חודשה לעונה שביעית. על אף ששמו של מאכט לא מופיע בדף הקרדיטים הרשמי של רשת USA, שמו, יחד עם שמו של פטריק ג'יי אדמס, המגלם אף הוא דמות מרכזית בסדרה, הופיע תחת הכותרת "מפיקים שותפים" במהלך כתוביות הסיום של פרקי העונה השלישית של "Suits".
בשנת 2011 שיחק תפקיד ראשי בסרט "ימ"מ: קרב יריות", בו גילם את דמות המאמן והמפקד החדש של צוות ימ"מ דטרויט.
בשנת 2019 שב עם דמותו כהארווי ספקטר להופעת אורח בסדרה "פירסון"; סדרת הספין אוף של סדרת הטלוויזיה "Suits".
בשנת 2024, פורסם כי מאכט צפוי לחזור לדמותו כהארווי ספקטר בסדרת ההמשך "Suits: LA". הסדרה החדשה, שתתרחש בלוס אנג'לס, מתוכננת לעלות לשידור ב-23 בפברואר 2025. העלילה תתמקד במשרד עורכי דין חדש בלוס אנג'לס בראשות טד בלאק, אותו יגלם סטיבן אמל. זוהי הופעתו הטלוויזיונית הראשונה של מאכט מאז סיום הסדרה המקורית, לאחר שלקח הפסקה ממשחק ועבר עם משפחתו ללונדון.
חיים אישיים

במהלך שנת 2004, מאכט נישא לשחקנית האוסטרלית-אמריקאית ג'סינדה בארט (אנ').
באוגוסט 2007 נולדה בתם הראשונה בלוס אנג'לס, ובפברואר 2014 נולד להם גם בן.
שרה רפרטי המגלמת את דונה בסדרה -"Suits",
היא חברתו הקרובה ביותר של מאכט יותר מ-30 שנה, מאז שנפגשו לראשונה ב-1993 בפסטיבל תיאטרון ויליאמסטאון.
בעקבות ההיכרות הקרובה שלו עם מייגן מרקל היה אחד מהאורחים בחתונתה עם הנסיך הארי.
מאכט הוא צמחוני, ודוגל בערכי שיויוניות ותרומה לקהילה.